Reddingsboei aan SAL ‘sal geen verskil maak’Argieffoto Die DA het Saterdag gesê die jongste reddingsboei wat die regering na die Suid-Afrikaanse Lugdiens (SAL) uitgooi, sal niks doen om die lugredery se geldkrisis op te los nie. Dit kom nadat die nasionale tesourie Saterdag bevestig het dat die nasionale inkomstefonds R2,2 miljard aan SAL sal voorsien om sy skuld aan Standard Chartered Bank te vereffen. Alf Lees, die DA se skaduminister van finansies, het gesê die reddingsboei van die regering doen afbreuk aan die geloofwaardigheid van die SAL-raad en die nasionale tesourie. “Net drie dae gelede het ek die nasionale tesourie gevra of hulle gereed is om die waarborgverpligtinge na te kom en SAL sowel as die nasionale tesourie het die parlement se staande komitee oor finansies verseker dat alles gereed was om die R9 miljard leningsbetalings van SAL teen 30 Junie te dek. Dit was duidelik nie die geval nie,” het Lees gesê. Lees het ook gesê hy vind dit ironies dat die reddingsboei aangekondig is te midde van die ANC se nasionale beleidskonferensie waar daar sterk op ekonomiese beleid, en die stabilisering van staatsinstansies soos SAL, gefokus word. “Standard Chartered Bank het duidelik geen vertroue in die leierskap, bestuur of strategie van SAL nie,” het hy gesê. Die nasionale tesourie het Saterdag gesê Malusi Gigaba, minister van finansies, het die oorplasing van fondse van die nasionale inkomstefonds na SAL goedgekeur om te verhoed dat SAL agterstallig raak met sy skuldbetalings. Die tesourie het gesê die betaling is gedoen ingevolge art. 16 van die Wet op die Bestuur van Openbare Finansies “wat die minister magtig om onbeplande uitgawes van ’n buitengewone aard te maak wat nie uitgestel kan word sonder ernstige benadeling van die openbare belang nie”. Die tesourie het gesê gegewe die probleme by SAL was die gebruik van art. 16 van die Wet op die Bestuur van Openbare Finansies ŉ “laaste uitweg”. “Die regering sal alles in sy vermoë doen om te verseker dat die lugredery se omdraaistrategie geïmplementeer word. Die lugredery is steeds ŉ strategiese bate en dien as ŉ ekonomiese verskaffer met direkte en indirekte voordeel vir ŉ wye reeks ekonomiese aktiwiteite.” Lees het gesê die reddingsboei aan SAL dui op die ernstige krisis waarin wanbestuur die nasionale lugredery gedompel het. “Hierdie belastingbetaler-reddingsboei maak geen verskil aan die krisis by SAL nie. SAL verloor om en by R370 miljoen elke maand en krap glo rond vir kontant om salarisse te betaal,” het hy gesê. “Ons sien uit na die minister se verslag aan die parlement binne 14 dae. Die verslag moet besonderhede gee waarom hierdie uitgawe goedgekeur is as ŉ noodsituasie.”